སྐོར་བྲོ་ལ་ཚ་རྙིང་དང་ཚ་གསར་ཁག་གཉིས་ཡོད་དེ།ཚ་རྙིང་ནི་སྐོར་བྲོ་རྙིང་པ་ཡིན་ཞིང་ཚ་གསར་ནི་སྐོར་བྲོ་གསར་པ་ཡིན།ཚ་རྙིང་ནི་བོད་བཙན་པོའི་སྐབས་སུ་བདེ་ཆེན་དུ་དར་བ་ཡིན་ཞིང་།བྲན་གཡོག་སྤྱི་ཚོགས་དང་གདོད་མའི་ཆོས་ལུགས་ཀྱི་རྣམ་པ་མཚོན་ཡོད་ལ།མཆོད་འབུལ་གྱི་རང་བཞིན་ལྡན་པས།ཆོས་པ་དང་མི་རྒན་རྣམས་ཀྱིས་ཚ་རྙིང་འཁྲབ་པར་དགའ་པོ་ཡོད།བྲོ་ཚིག་གི་ནང་དོན་དང་གར་འགྲོས་ནི་གནའ་ཉམས་དོད་པོ་ཡིན།དཔེར་ན།བསམ་ཡས་ལྷ་ཁང་བཞེངས་པཞེས་པ་དང་གཟི་བྱིན་ཆགས་པའི་དགོན་སྡེལོ་ལེགས་བྱུང་བཞེས་པ་སོགས་ཡོད།སྐོར་བྲོ་དེ་རིགས་འཁྲབ་དུས་གཏན་འཁེལ་གྱི་བྲོ་ཚིག་མ་གཏོགས་སྤྱོད་མི་ཆོག་པ་དང་།གར་འགྲོས་ཀྱང་དལ་ཞིང་བག་ཆགས་པོ་རེད།ཚ་གསར་གྱི་བྲོ་ཚིག་དང་གར་འགྲོས་ནི་གནས་བབ་དང་བསྟུན་ནས་བསྒྱུར་ཆོག་ཅིང་།ངལ་རྩོལ་དང་།ཞིང་ཕྱུགས་ལས།ཚོང་ལས།ཕོ་མོའི་བརྩེ་དུང་མཚོན་པ་སོགས་ནང་དོན་འདྲ་མིན་སྣ་ཚོགས་ཡོད།དཔེར་ན།གསེར་ཐང་གི་སྟེང་ལཞེས་པ་དང་བྱང་ཕྱོགས་རྩྭ་ཐང་ཆེན་མོཞེས་པ་སོགས་ཡོད།བདེ་ཆེན་གྱི་ཚ་གསར་ནི་ན་གཞོན་ཕོ་མོ་རྣམས་ཀྱིས་འཁྲབ་དགའ་བའི་བྲོ་གར་ཞིག་རེད།ན་གཞོན་ཕོ་མོ་རྣམ་ས་ཀྱིས་ཚ་གསར་བྲོ་ཚིག་གི་དཔེ་རྒྱན་ཆ་སྒྲིག་པར་བརྟེན་ནས་ཕན་ཚུན་བར་གྱི་བརྩེ་དུང་མཚོན་རེས་བྱ་རྒྱུ་རེད།དཔེར་ན།ཙན་དན་ལྗོན་པ་དང་བྱ་རྨ་བྱ་ཆ་སྒྲིག་པ་དང་།ཤུག་པ་དང་བྱ་ནེ་ཙོ་ཆ་སྒྲིག་པ།ལྕང་མ་ལྗོན་པ་དང་བྱ་ཁུ་བྱུག་ཆ་སྒྲིག་པ།གངས་རི་དང་ཤྭ་བ་ཆ་སྒྲིག་པ།ནགས་ཚལ་དང་གླ་བ་ཆ་སྒྲིག་པ།རྩྭ་ཐང་དང་མེ་ཏོག་ཆ་སྒྲིག་པ།ཉ་དང་ཆུ་ཆ་སྒྲིག་པ་ལྟ་བུའོ།